Brackenfell hoër- én laerskool is WP-netbalkampioene | Netwerk24
Brackenfell hoër- én laerskool is WP-netbalkampioene
Die Hoërskool Brackenfell se eerste netbalspan het die Laerskool Brackenfell vandeesweek besoek en aan hul eweknie splinternuwe netbalballe oorhandig. Hier is die twee WP skolenetbalkampioene saam met hul skoolhoofde, Faffa Coetzee (links voor), skoolhoof van die Laerskool Brackenfell, en Jannie Muller (regs voor), skoolhoof van die Hoërskool Brackenfell.
Die Laerskool en Hoërskool Brackenfell se eerste netbalspanne is as Westelike Provinsie se Top Schools-netbalkampioene vir 2019 gekroon.
Dié twee spanne het die eindstryde van die WP-kampioenskap vir laer- en hoërskole gewen. Die o.13-span van die Laerskool Brackenfell het verlede Saterdag 2 Junie ook die Wes-Kaap-kampioenskap gewen en sal saam met die skool se o.12-span aan die Suid-Afrikaanse Kampioenskap deelneem.
Dié kampioenskap word aan die einde van Julie in Boksburg gehou. Brackies se o.12-span het die silwermedalje by die WP Top Schools-finale verower om te kwalifiseer.
Die netbalspanne van die Laerskool Brackenfell maak vanjaar geskiedenis op die netbalbaan. Dit is die tweede agtereenvolgende jaar dat die skool ’n span het wat aan die SA kampioenskap gaan deelneem. Verlede jaar kon die o.13A-span dit regkry.
Laasgenoemde span maak vanjaar sy tweede agtereenvolgende verskyning by Top Schools se nasionale kampioenskap, waar hy verlede jaar sesde geëindig het.